Federigo II do Sacro Impeo Roman
Federigo II imperatô (Iexi 1194 - Castel Fiorentin, presso San Seveo, Puggia, 1250).
Figgio de l'imperatô Enrico VI de Hohenstaufen e de Constança d'Atavilla, o fu posto, doppo a morte do poæ e, doppo, da moæ, into 1198, segondo e dispoxiçioin testamentaie de quest'urtima, sotto a tutela de pappa Innoxenço III. Incoronao re de Seçilia za verso a fin de mazzo do 1198, o se trovò in balìa di feüdatai tedeschi e normanni che se contendeivan l'influença politica in sce-o regno. Solo into 1206 Innoxenço III o poe' fâse consegnâ Federigo che, proclamao maggiorenne, o se unì in matrimonio into 1209 con Constança d'Aragoña. Mentre da primma l'ea intençion do pappa de impedî in ogni moddo l'union da coroña imperiâ a quella reâ de Seçilia in sce-o cappo de Federigo, e preteize de Otton de Brunswick in sce-o regno normanno, una votta diventao imperatô co l'appoggio do pappa, determinon a scominiga contro quest'urtimo, e l'invio a-i prinçipi de Germania de procede a l'eleçion de un nœuvo sovran. Coscì Federigo, andæto in Germania, o poette êse eletto re into 1212 a Francoforte, ma solo doppo a battaggia de Bouvines (1214), inta quæ Otton o fu battúo da Feipo Aogusto de França, so alliao, o l'ariescì a diventâ l'incontrastao padron da coroña germanica.
Riordinæ i affæ de Germania, o Federigo o promisse a-o nœuvo pappa Onoio III de condue una croxâ contro i infedeli e, derê aseguaçion de amministrâ a Seçilia separaa da l'impeo, o çenzette o 22 nov. 1220 a coña impeiâ in S. Pê.
Rentrao into regno de Seçilia, o ghe començò una profonda œuvia de riordinamento: o ristabilì l'aotoritæ regia contro i feüdatai, o riorganizzò i scistemi amministrativi e giudiçiai, instaorando un assolutismo che, ben servio da una nœuva classe de fonçionai fedeli e capaxi (tra lô Goffre' da Viterbo e Pê da Vigna) o determinò, nonostante l'exoxitæ de çerti monopoli, o benese de popolaçioin governæ.
Inte quelli anni risurton vañe e receste mosseghe da-o pontefixe de condue a promissa croxâ: con diverse scuse e pretesti, Federigo o l'ariescì sempre a eludde o dexideio de Onoio III. O partì finarmente (ag. 1227) doppo l'eleçion do successô Gregoio IX, ch'o se mostrava deciso a scominigálo, ma o rentrò pochi giorni doppo a caosa de un'epidemia scciuppâ in sce-e nave. Corpio da-a scominiga, o ripartì into zugno 1228; mediante un accordio co-o surtan al-Kāmil o l'ótegne Gerusalemme, da quæ çenzette a coña de re o 18 março 1229 pe i driti vegnuighe da Zabella de Brienne, ch'a l'aveiva maiao into 1225, doppo a morte da primma moggê.
In Italia frattanto o pappa o l'aveiva arecugeito un esercito ch'o devastava o so regno; solo o so ritorno o l'ariescì a ristabilî a paxe. Doppo avei urteriormente perfeçionao l'ordenamento legislativo mediante a promulgaçion de Costituçioin melfitañe into 1231 (Constitutiones Regni Siciliæ), o se vóze' a-a definiçion di rapporti co-i Comun lombardi, che durante a so permanença in Oriente aveivan fæto caosa comun co-o pappa. A dieta convocâ a Ravenna into dex. 1231 a riaffermò l'âta sovranitæ imperiâ in sce-i Comun ma sença risurtao pratico arcun. Succescivamente fu i affæ de Germania a recedde a so presença: o figgio Enrico, rebellaose, o s'ea arecugeito in gio tutti i scontenti da politica do poæ. Ristabilia a propria aotoritæ e ótegnúo l'appoggio di prinçipi contro i Comun, inta battaggia de Cortenœuva (27 nov. 1237) o l'inflisse una grave sconfita a-a liga lombarda: o mæximo carroçço de Milan o caze' inte moen de Federigo.
Ma, mentre i Comun arecuggeivan de nœuve forçe, o maiezzo (1239) do figgio Enço con Adelaxa viddoa d'Ubado Visconti, zuxe de Tore e de Gallua, o rincruiva l'ostilitæ de Gregoio IX ch'o veddeiva a gexa privâ de l'ereditæ sarda promissa da Adelaxa. Federigo, anco-ina votta scominigao into março 1239, o l'ariescì però a impedî che se radunesse a Romma o concilio indîto co-o fin de depoñilo, catturando gran parte di convocæ (1241).
Ma morto Gregoio, o successô Innoxenço IV, reünio into zugno 1245 un concilio a Lion, o scominigò e depose Federigo, e o bandì contro de lê una croxâ de tutti i popoli crestien. Federigo o tentò de riagî; ma in Germania fu eletto re o margravio de Turingia Enrico Raspe; in Italia, mentre Parma a cazzeiva in man a una façion favoeive a-o papato, e forçe ostî se feççan sempre ciu menaççose. Federigo o tentò alloa de razonze un accordio co-o pontefixe, ma invan. Into 1248 o dovette subî una dua sconfitta sott'a-e miage de Parma e l'anno seguente o diletto figgio Enço, battúo inta battaggia de Fossâta, o caze' inte moen di Bologneixi, che o tègnan prexonê scin a-a morte (1272). Solo da-a Germania, dove o successô de Enrico Raspe, Ghigermo d'Olanda, o fu sconfito da-o figgio de Federigo, Corrado, l'imperatô o l'ebbe de notiçie confortante. Ma de lì a poco o Federigo o moì a l'improvvista vittima de un attacco de desenteria.
Tra i so figgi ricordemmo Enrico avuo da Costança d'Aragoña e Corrado IV da Iolanda de Brienne, legittimi; Manfreddi (legittimao doppo o 1235) da Gianca Lancia; Enço e Federigo d'Antiochia, illegittimi.
A figua de Federigo l'è ligâ a-a stoia da lettiatua italiaña pe quella scœua seçiliaña ch'a fu a primma palestra, in sce temi provençæ, da nœuva poexia vorgâ italiaña, e ch'a se ciammò seçiliaña appunto perché, comme dixe o Dante into De vulgari eloquentia, scioia a-e corte de Federigo e de Manfredi, re de Seçilia; o fu poeta lê mæximo ( se gh'attribuisce 4 cançoin); o dette impurso a-a cortua, realizzando l'incontro fra træ civiltæ, a latiña, a grega e l'araba, promovendo de verscioin di œuvie ignote a-i latin (a-a so corte laoò Michê Scoto; into 1230-32 o fu Federico II a inviâ a l'universcitæ de Bologna e a di âtre universcitæ di œuvie de Averroè tradute da l'arabo) e i studdi de filosofia naturâ (da l'astrologia, professâ a-a so corte da Michê Scoto e Teodoo, a-a matematica: a lê Lonardo Fibonacci o dedicò o Liber quadratorum); o s'impegnò lê mæximo inte de dispute scientifiche e filosofiche (se ricorda i "Quexii seçilien" con Ibn Sab‛īn) e o scrisse un trattao de farconaja (De arte venandi cum avibus) ricco de oservaçioin dirette; famoso a-i so tempi o zoo che Federigo o l'arecugette con di animæ esotichi.
Grandiscima l'influença do so pensceo e do so mecenatismo in sce l'arte do tempo, da-i originaliscimi castelli, a-a statuaia, a-a sfragistega, a-e monæe, a l'inlustraçion di codexi.
Into campo politico a so esperiença a concludde in çerto senso l'impeo medievâ, a-a tradiçion universalistega do quæ lê o vincolò in quarche moddo a so geniâ œuvia de organizzatô do Regno, che pe tanti aspetti a g'ha di presentimenti a-a dreitua moderni.
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn